b"\n_START_ARTICLE_\nVodice\n_START_SECTION_\nZgodovina kraja\n_START_PARAGRAPH_\nKraj se prvi\xc4\x8d omenja \xc5\xbee v 11. stoletju, \xc5\xbeupnijska cerkev sv. Marjete pa 1118. V listini z datumom 16.12.1257 se cerkev sv. Marjete omenja kot vodi\xc5\xa1ka fara. Ljudska \xc5\xa1ola je bila ustanovljena 1854. Leta 1871 so podrli taborsko obzidje okrog baro\xc4\x8dne cerkve, ki se je ohranila vse do potresa leta 1895. Ob potresu je bila tako mo\xc4\x8dno po\xc5\xa1kodovana, da so jo morali poru\xc5\xa1iti in postaviti novo. Kraj se je prvotno imenoval Sv. Marjeta v gozdu. Vodice so samostojna ob\xc4\x8dina od 1995.\n_START_SECTION_\nDruge zanimivosti\n_START_PARAGRAPH_\nLeta 1913 so Vodice slovele dale\xc4\x8d  okoli zaradi Vodi\xc5\xa1ke Johance. Ljudje so mno\xc5\xbei\xc4\x8dno romali v ta kraj, da bi videli \xc4\x8dude\xc5\xbeno krvavitev. Po razkrinkanju potegav\xc5\xa1\xc4\x8dine so njo in \xc5\xbeupnika sodno preganjali._NEWLINE_Leta 1932 so Vodice dobile v bli\xc5\xbenji opekarni lastno elektrarno. Od tega leta pa so znane tudi po peki prest, kar se je ohranilo vse do danes._NEWLINE_Leta 1955 je bila zgrajena tudi 40-metrska smu\xc4\x8darska skakalnica.\n_START_SECTION_\nIzvor krajevnega imena\n_START_PARAGRAPH_\nKrajevno ime je verjetno izpeljano iz besede vod\xc3\xadca, manj\xc5\xa1alnice od v\xc3\xb4da, pri \xc4\x8demer obstajata dve imenotvorni mo\xc5\xbenosti. Ime je lahko izvorno mestnik ednine Vod\xc3\xadc\xc4\x9b s prvotnim pomenom 'pri vodici' in je pre\xc5\xa1lo v mno\xc5\xbeinsko sklanjatev, ali pa je \xc5\xbee od vsega za\xc4\x8detka mno\xc5\xbeinsko, kar bi kazalo na ve\xc4\x8d manj\xc5\xa1ih vodnih izvirov. V arhivskih zapisih se kraj omenja okoli leta 1118 v zapisu in plebe sancte Margarete virginis, leta 1257 kot Wodiz in 1265 Wodit\xc3\xa7."